Suibne in the Woods
Ó ro thairis Suibne ar barr chraoibhe urairde eidhnighe ann sin, ro thairis an chailleach ar crann eile ina farradh .At-chúalaidh-siomh búiriudh an doimh alla, & do-rinni an laoídh, & tuc teastmholta crann Éireann ós aird innte, ag foraithmheadh ar-aill día dheacruibh & día imsníomh budh-dhéin, go n-débairt ann-so: A bennáin, a búiredáin,
a béicedáin binn,
is binn linn In cúicherán
do-ní tú 'sin glinn.
Éolchaire mo mennatáin
do-rala ar mo chéill — 
na lois isin machaire,
na h-ois isin t-sléib.
A dair dosach duilledach,
at ard ós cinn chruinn;
a cholláin, a chráebacháin,
a chomra chnó cuill.
A fern, nídot náimtide;
is álainn do lí;
nidat scenbaide
ar In m-beirn i m-bí.
A draignéin, a delgnacháin,
a áirnecháin duib;
a birair, a barrglasáin, do brú thopair luin.
A minéin na conaire,
at milse gach luib,
a glasáin, a adglasáin,
a lus forsa m-bí In t-suib.
A aball, a ablachóc,
trén rot-chraithenn cách;
a cháerthainn, a cháeracháin,
is álainn do bláth.
A driséoc, a druimnechóc,
ní dama cert cuir:
ní ana 'gum letradsa
gursat lomlán d' fuil.
A ibair, a ibracháin,
i reilgib bat réil;
a eidinn, a eidnecháin,
at gnáth i coill chéir.
A chuilinn, a chlithmaráin,
a chomla re gaíth;
a uinnes, a urbadach, a arm láma laích.
A beithe bláith bennachtach,
a borrfadach binn,
álainn gach cráeb chengailtech
i mullach do chinn.
Crithach ara chrithugud
at-chluinim 'ma sech;
a duille for rithugud
dar lem Is í In chrech.
Mo miscais i fidbadaib
(ní cheilim ar cách)
gamnach darach duilledach
ar sibal go gnáth.
Is olc sén ar milles-sa
ainech Rónáin Finn;
a ferta rom-búaidretar,
a chlocáin ón chill.
Is olc sén i fúarus-sa
eirred Congail chóir,
a inar cáem cumtachglan
co cortharaib óir.
Rop é guth gach áenduine
don t-slóg détla daith;
‘Ná tét úaib fán célmaine’
‘fer In inair maith’.
Gonaid, marbaid, airligid;
gabaid uile a eill;
cuirid é, cid lór do chin,
ar bir Is ar beinn.
Na marcaig dom thárrachtain
dar Mag Coba cruinn:
ní roich úaidib áenurchar
dam-sa dar mo druim.
Ac dula dar eidnechtaib
(ní cheilim, a laích)
degurchar na gothnaite
damsa résin n-gaíth.
A eltéoc, a luirgnechóc,
fúarus-sa do greim;
mise ort ac marcaigecht
as gach beinn i m-beinn.
Ó Charn Chronáin chomramaig
co beinn Slébe Níad,
ó beinn Slébe Uillinne
ricim Crota Clíach.
Ó Chrotaib Clíach comdála
co Carn Liffe Luirc,
ricim re tráth íarnóna
co Beinn Gulban Guirt.
M'adaig ría cath Congaile
robo sirsan lem,
'síu no beinn for utmaille
ac siriud na m-benn.
Glenn m-Bolcáin mo bithárus;
fír fúarus a greim;
mór n-aidche ro frithálus
rith rothrén re beinn.
Dá sirinn im áenaide
sléibte domain duinn,
ferr lim inad áenboithe
i n-Glinn Bolcáin buirr.
Maith a uisce idan-glas;
maith a gáeth glan garg;
maith a birar birar-glas;
maith a fothlacht ard.
Maith a eidnech idnaide;
maith a sail glan grinn;
maith a ibar ibraide;
ferr a beithe binn.
Dá tístasu, a Loingsecháin,
chucum In gach richt,
cech n-aidche dom acallaim,
bés ní anfainn frit.
Ní anfainn ret acallaim
munbad scél rom-gét,
athair, máthair, ingen, mac,
bráthair, ben balc d'éc.
Dá tístea dom acallaim
ní bad ferrde lem;
ro sirfinn ría matanraid
sléibte Boirche Benn.
Do muilenn In menmaráin
no meiltea do thúaith,
a thrúagáin, a thoirsecháin,
a Loingsecháin lúaith.
A chaillech In muilinn-se,
cid 'má n-geibe m'eill?
M' écnach duit at-chluinim-se
is tú i-mmuig ar In beinn.
A chaillech, a chuirr-chennach,
in raga for ech?
‘No ragainn, a thuirr-chennach’
‘(munam-faiced) nech.’
‘Dá n-dechar, a Suibnecháin,’
‘rop soraid mo léim.’
Dá (toraissiu), a chaillecháin,
ní rís slán céill.
‘Ní cóir, éim, a n-apraidsi’
‘a meic Colmáin cais;’
‘nách ferrde mo marcachas’
‘gan tuitim tar m'ais?’
Is cóir, éim, a n-apraim-se,
a chaillech gan chéill;
deman acut aidmilliud:
rot-millis fa-déin.
‘Nach ferrde let m' eladain,’
‘a geilt sáerda seng,’
‘mo beith acut lenamain’
‘i mullaigib benn?’
Dosán eidinn imúallach
ásas tré chrann cas,
dá m-beinnse 'na chertmullach
no ágsainn techt as.
Teichim ríasna h-uiséoca;
is é In trénrith tenn;
lingim tar na guiséoca
i mullaigib benn.
Ferán eidinn imúallach
in tan éirghes dúinn,
gairit bím dá thárrachtain
ó ro ás mo chlúim.
Crebar oscar antuicsech
in tan éirges dam,
idnar lim Is derg-náma
in lon do-ní In scal.
Gach áenúair ro linginn-se
co m-bínn ar In lár
co faicinn In cremthannán
thís ac creim na cnám
Sech gach coin i n-eidnechaib
lúath no geibed m' eill;
is é lúas no linginn-se
co m-bínn ar In beinn.
Sinnaig beca ac brécairecht
chucum ocus úaim;
meic thíre ar a (lécaidecht)
teichim-se re a fúaim.
Ro thríallsat mo thárrachtain
ac tocht 'na rith tenn,
gur theiches-sa rempu-som
i mullaigib benn.
Tánic frim mo thairimthecht
gipé conair thías;
is léir dam ar m' airchisecht
am cáera gan lías.
Bile Cille Lugaide
i tuilim súan sáim:
ba h-aíbniu i ré Chongaile
Áenach Line láin.
Do-raga In réodh réltanach
ferfas ar gach linn;
isam súairrech sechránach,
('s) mise faí ar In binn.
Na corra go corrgaire
i n-Glinn Aigle úair;
elta d' énaib imlúatha
chucum ocus úaim.
Ní charaim In sibenrad
do-níat fir Is mná;
binne lim (ac ceilebrad)
(lon) 'sin aird i tá.
Ní charaim In stocairecht
at-chluinim go moch;
binne lim (ac brocairecht)
bruic i m-bennaib broc.
Ní charaim In cornairecht
at-chluinim go tenn;
binne lim ac damgairecht
da dá fichet benn.
Atá adbar seisrige
as gach glinn i n-glenn,
gach dam ina freslige
i mullach na m-benn.
Cid imda dom damraid-se
as gach glinn i n-glenn,
ní meinic lám aireman
ac dúnad a m-benn:
Dam Sléibe aird Éiblinne,
dam Sléibe Fúait féig,
dam Ella, dam Orbraige,
dam lonn Locha Léin,
Dam Seimne, dam Latharna,
dam Líne na lenn,
dam Cúailnge, dam Conachla,
dam Bairne dá benn,
A máthair na graige-se,
ro líathad do lenn;
ni fuil dam it degaid-se
gan dá fichet benn.
Mó ná adbar leinníne
ro líathad dot chinn;
dambenn ar gach (meinníne),
beinníne ar gach (minn.)
A doim do-ní In fogarán
chucum tar In n-glenn,
maith In t-inad foradán
i mullach do benn.
Is mé Suibne sirthechán;
lúath reithim tar glenn;
nochan é m' ainm dligthechán;
mó Is ainm dam Fer Benn.
Tiprait Is ferr fúarus-sa
tipra Leithit láin,
tipra Is áille innúaire
úarán Dúine Máil.
Gidat imda m' imirce
m' étach in-díu Is gerr.
Mé féin do-ní m'foraire
i mullach na m-benn.
A raithnech, a rúadfota,
ro rúadad do lenn;
ní h-ossair fir fúacartha
i n-gablaib do benn.
Bid ann bías mo bith-lige
tes ac Taídin teinn;
ac Tig Mo Ling bith-ainglide
táethus-sa do beinn.
Do-rat mise it chumman-sa
mallacht Rónáin Finn,
a bennáin, a búiredáin,
a béicedáin binn.